夜半聞雨再用前韻
作者：王炎
朝代：宋

paragraphs: 轆轤百尺汲無水，映日四山雲不起。
朱轓浪說勸農桑，衣食何從可甘美。
禱而得雨不苦旱，竊疑此殆偶然爾。
夜半潺潺簷溜鳴，孤枕夢回心失喜。
兒童挽犢婦餉饁，襏襫耕夫亦勤止。
鼠跡印我榻上書，蛛絲罥我壁間麈。
抖擻胸中三斗塵，强欲吟哦無好語。
請公酌酒更揮毫，快寫珠璣歌喜雨。